ഗീതഗോവിന്ദം/അഷ്ടപദി 20
വിരചിതചാടുവചനരചനം ചരണേ രചിതപ്രണിപാതം

സംപ്രതി മഞ്ജുലവഞ്ജുലസീമനി കേളിശയനമനുയാതം

മുഗ്ധേ മധുമഥനമനുഗതമനുസര രാധികേ		

ഘനജഘനസ്തനഭാരഭരേ ദരമന്ഥരചരണവിഹാരം

മുഖരിതമണീമഞ്ജീരമുപൈഹി വിധേഹി മരാലവികാരം
		
ശൃണു രമണീയതരം തരുണീജനമോഹനമധുപവിരാവം

കുസുമശരാസനശാസനബന്ദിനി പികനികരേ ഭജ ഭാവം		

അനിലതരലകിസലയനികരേണ കരേണ ലതാനികുരുംബം

പ്രേരണമിവ കരഭോരു കരോതി ഗതിം പ്രതിമുഞ്ച വിളംബം	

സ്ഫുരിതമനങ്ഗതരങ്ഗവശാദിവ സൂചിതഹരിപരിരംഭം

പൃച്ഛ മനോഹരഹാരവിമലജലധാരമമും കുചകുംഭം 		

അധിഗതമഖിലസഖീഭിരിദം തവ വപുരപി രതിരണസജ്ജം

ചണ്ഡി രസിതരശനാരവഡിണ്ഡിമമഭിസര സരസമലജ്ജം
		
സ്മരശരസുഭഗനഖേന കരേണ സഖീമവലമ്ബ്യ സലീലം

ചല വലയക്വണീതൈരവബോധയ ഹരമപി നിജഗതിശീലം
		
ശ്രീജയദേവഭണിതമധരീകൃതഹാരമുദാസിതവാമം

ഹരിവിനിഹിതമനസാമധിതിഷ്ഠതു കണ്ഠതടീമവിരാമം

ശ്ലോകം - എഴുപത്

സാ മാം ദ്രക്ഷ്യതി വക്ഷ്യതി സ്മരകഥാം പ്രത്യങ്ഗമാലിങ്ഗനൈഃ

പ്രീതിം യാസ്യതി രമ്യതേ സഖി സമാഗത്യേതി ചിന്താകുലഃ

സ ത്വാം പശ്യതി വേപതേ പുലകയത്യാനന്ദതി സ്വിദ്യതി

പ്രത്യുദ്ഗച്ഛതി മൂർ‍ച്ഛതി സ്ഥിരതമഃപുഞ്ജേ നികുഞ്ജേ പ്രിയഃ

ശ്ലോകം - എഴുപത്തിയൊന്ന്

അക്ഷ്ണോർ‍നിക്ഷിപദഞ്ജനം ശ്രവണയോസ്താപിച്ഛഗുച്ഛാവലീം

മൂർ‍ധ്നി ശ്യാമസരോജദാമ കുചയോഃ കസ്തൂരികാപാത്രകം

ധൂർ‍താനാമഭിസാരസത്വരഹൃദാം വിഷ്വങ്നികുഞ്ജേ സഖി

ധ്വാന്തം നീലനിചോലചാരു സദൃശാം പ്രത്യങ്ഗമാലിങ്ഗതി

ശ്ലോകം - എഴുപത്തിരണ്ട്

കാശ്മീരഗൌരവപുഷാമഭിസാരികാണാം

ആബദ്ധരേഖമഭിതോ രുചിമഞ്ജരീഭിഃ

ഏതത്തമാലദലനീലതമം തമിശ്രം

തത്പ്രേമഹേമനികഷോപലതാം തനോതി.

ശ്ലോകം - എഴുപത്തിമൂന്ന്

ഹാരാവലീതരലകാഞ്ചനകാഞ്ചിദാമ-

കേയൂരകങ്കണമണിദ്യുതിദീപിതസ്യ

ദ്വാരേ നികുഞ്ജനിലയസ്യഹരിം നിരീൿഷ്യ

വ്രീഡാവതീമഥ സഖീ നിജഗാഹ രാധാ